**Mis võib juhtuda?**

Desünkroniseerimise ajal võib tekkida elektrikatkestusi, mis mõjutavad ka vee-ettevõtete tööd. Ajutiste elektrikatkestuste korral võib veevarustus ja reoveekäitlus olla häiritud, kuna veepuhastusjaamad ja pumbad töötavad elektri toel. Vee-ettevõtted on valmis võimalike häiretega toime tulema, kuid tarbijad peaksid arvestama:

* võimalike lühiajaliste veekatkestustega – kui elektrikatkestus on ulatuslik, võib see mõjutada vee pumpamist;
* veesurve kõikumisega – surve võib olla tavapärasest madalam;
* vee kvaliteedi ajutise muutusega – torustikus võib liikuma hakata setteid.

**Mida saab tarbija teha?**

Elektrikatkestuste korral palume tarbijatel suhtuda mõistvalt ja teisi arvestavalt ning tarbida vett kokkuhoidlikult. See aitab tagada veesurve ja reoveepuhastuse toimimise kõigile tarbijatele.

Kuigi vee-ettevõtted püüavad teenust võimalikult sujuvana hoida, soovitame tarbijatel:

* **varuda koju joogivett**: Hoia kodus mõnepäevane joogiveevaru (soovitatavalt 3 liitrit inimese kohta päevas);
* **koguda vett hügieenitoiminguteks**: Täida suuremad anumad (nt vannid, ämbrid) veega, mida saad kasutada köögis, pesemisel või tualetis;
* planeerida ette majapidamistööd: Kui tead, et ees on kriitiline päev, tee vajalikud tööd (nt pesumasina ja nõudepesumasina kasutamine) juba eelnevalt ära.